Баркарола

**Баркарола** (ит. *barca* - чамец) народна писня венециянских ґондолирох; у вецей музичних жридлох композиция ше спомина як ґондолєра. 

Настала у Италиї у чудесним городзе на води Венециї по чиїх улїцох нєчуйно плїваю длугоки чамци-ґондоли. Веслаюци у ґондолох днями и ноцами, настали писнї баркароли. По веслачох и ґондолох дзепоєдни их наволую *ґондолєри*, Писнї на води. Баркаролу характерує умерени темпо у 6/8 такту, лирика, мелодичносц, хтору провадзи умирююци ритем. Вон дочарює гойсанє на габох хтори ше благо зменюю єдна за другу. 

Тота музична форма була популарна у периодзе романтизма у 19. вику. Композиторох романтизма прицагнул мегки и благи ритем баркароли (ґондолєри), хтори их инспировал твориц у тей форми. Музична форма баркарола ше розширела у европских державох и велї композиторе компоновали *[[Вокална музика|вокални]]* баркароли a тиж и у *инструменталней* форми поготов за клавир. 

Баркароли компоновали композиторе: 

* Польски композитор Фредерик Шопен компоновал дїло за клавир зоз назву *Баркарола  у F- duru* (оп. 60), написана 1846. року.
* Композитор Ян Ґал написал оперу *Баркарола 1884*. року. 
* Петро Илїч Чайковски, у циклусу  *Рочни часци*  находзи ше дїло  *Юний – Баркарола*. 
* Феликс Менделсон у своїх зборнїкох *Писнї без словох* тиж похасновал форму баркароли. 
* Жак Офенбах, єдна зоз найпознатших баркаролох  *Belle nuit, ô nuit d'amour*  зоз опери *Гофманово приповедки*.

Попри спомнутих композиторох баркароли писали ище Михаил Ґлинка, Серґей Рахманїнов. Анатолий Лядов, Николай А. Римски-Корсаков, С. Рахманїнов и други.

Познату и найнєзвичайнєйшу баркаролу вокалного типу  написал Николай А. Римски-Корсаков  *Писня венециянского госца (*рсй*. Песня веденєцкого гостя)* зоз опери *Садко.*  У чаше старей Русиї Венеция ше волала Веденєц а млетацки тарґовец  „*Веденцов госц*“. Композитор Н. А. Римски-Корсаков викомпоновал арию у ритму и по характеру венециянскей писнї баркароли. 

Баркарола була популарна форма у опери, у хторей ше могол безвинїмково сентиментални стил народней писнї прикладно похасновац. Попри дїлох Офенбаха: Пайциєло, Вебер и Росини  писали ариї хтори були форми баркароли; Доницети поставел венециянску сцену на отвераню  Марио Фалиеро (1835) зоз баркаролу за ґондолира и хор; а Верди тиж похасновал баркаролу у своїм дїлу. Позната традицийна баркарола  *Санта Лучия* обявена 1849. року. Султан Абдулазиз (32 султан по шоре) Османского царства  (1830-1876), тиж компоновал баркаролу  *La Gondole Barcarolle.*

Замерковни ище баркароли: у другим ставу клавирскей *Сонати* Лудвиґа ван Бетовена у G-duru, Опус 79. Баркароли Чарлс-Валентина Алкана зоз його нашпивох, оп. 38а, 38б, 65, 67 и 70; *Баркарола* Камия Сен Санса за виолину, виолончело, гармониюм (лєбо оргулї) и клавир; Бели Бартока баркарола ,,*Out of Doors*”; *Баркарола*, оп. 27, ч.1, Мориса Московского, и даскельо приклади Антона Рубинштайна, Милия Балакирєва, Александра Глазунова, Едварда Мекдауела, Мел Бониса итд.

## Баркароли композиторох у 20. вику
У 20. вику ище вше тота музична форма иснує и прицагує композиторох. Компоную ю зоз характеристаками сучаснєйшей гармониї у структури дїла. Баркароли пишу за соло инструменти а найчастейше за клавир, Джодж Ґершвин *Танєц габох (1937. дїло* нє публиковане*)* зявює ше и у балетскей музики напр. Дян-Карло Монети балет *Себастиян*, Леонид Бернштайн *Баркарола кральох* зоз оперети *Кандиде* (1956), Р. Родриґес, *Hello Young Lovers* у мюзиклу *Краль и я* (1951) неокласична Баркарола Гуана Мариї Солареа за клавир (знїмак уключени до албуму Sombras blancas) итд.

25 минутови хорски циклус *Валден Понд* (1996) Доминико Арґента, вон ма поднаслов *[[Ноктурно|Ноктурна]] и баркароли за мишании [[хор]]*; дїло зоз пейц рухох, и у велькей мири похасновани 6/8 такт. Предостатнї став ,,*Pierrot lunaire*,” Арнолда Шенберґа , *Хеимфахрт*, тиж означени як баркарола.

У давним периодзе у лирики трубадурох Пиринейского полуострова 13. и 14. вику, баркарола (порт. *barcarola*) лєбо мариня (порт. *marinha*) була єдна зоз ридких под'жанрох ***кантиґи*** о приятельстве, вязани за женски любовни писнї.

## Дискоґрафия
*  ''Walden Pond'' (1997) The Dale Warland Singers, Gotic Records, 2003
## Вонкашня вяза
*  Баркарола  Энциклопедический словарь Брокгауза и Ефрона: в 86 т. (82 т. и 4 доп.). — СПб., 1890—1907.
* Brown, Maurice (1980). "Barcarolle". In Sadie, Stanley (ed.). The New Grove Dictionary of Music and Musicians. London: Macmillan.
* П. И. Чайковски, Баркарола-Юний, зоз циклуса: ''Рочни часци''.  You Tube Kanal
* Баркарола, *www.belcanto.ru*

## Референци

Катеґория:Музика
Катеґория:Музични форми
Катеґория:Италия